Wynboer '3 keer met 2 wapens geskiet' | Netwerk24
Wynboer '3 keer met 2 wapens geskiet'
Deur Maygene de Wee 11 Junie 2019 18:25
Stefan Smit Foto: Facebook
Die wingerdboer Stefan Smit (62) is op Sondag 2 Junie drie keer deur twee van sy aanvallers met twee verskillende kaliber vuurwapens geskiet, het Netwerk24 gesaghebbend verneem.
Smit is in die eetkamer geskiet waar hy, sy vrou, Zurenah (53), en 'n familievriendin (71) so pas aandete geëet het. Zurenah is sy tweede vrou.
Smit is die eienaar van die Louiesenhof-wynlandgoed buite Stellenbosch op die R304.
Die vermoede bestaan dat 'n 9 mm-pistool en 'n .38 Special-rewolwer gebruik is om Smit mee te skiet.
Zurenah Smit Foto: Facebook
Zurenah was glo in die kombuis besig om tee te maak toe drie of vier onbekende gemaskerde mans deur 'n oop deur by hul huis op die plaas ingekom het.
Niemand kon egter tot nou toe sê hoe die aanvallers toegang tot Louiesenhof se erf of die huis gekry het nie. Daar is net een toegangshek en selfs om die erf is daar hakiesdraad, 'n geëlektrifiseerde heining en kringtelevisiekameras.
Die mans het glo reguit na Smit geloop waar hy by die eetkamertafel gesit het en het twee skote op hom geskiet.
Hulle het daarna die familievriendin se hande vasgebind en haar selfoon, handsak en horlosie geneem. Zurenah, wie se hande glo ook vasgebind was, se selfoon en handsak is ook geneem. Die vroue is verder ongedeerd gelaat.
Smit is glo die derde keer geskiet toe die mans die huis verlaat het.
Netwerk24 het vroeër berig 'n persoonlike lyfwag wat Smit in Augustus 2018 aangestel het kort nadat sy ander plaas Watergang langsaan onwettig deur agterplaasbewoners van Kayamandi beset is, was ook tydens die voorval in die huis. Dié lyfwag, Bradley van Eynslend (47), woon in 'n ander gedeelte van die huis. Die twee woongedeeltes word glo slegs deur 'n deur van mekaar geskei.
Bradley van Eynslend, die lyfwag Foto: Facebook
Van Eynslend, 'n voormalige kaptein in die polisie, is die eienaar van Uvulo Holdings, 'n onderneming wat onder meer private veiligheidsdienste lewer.
Hy het verlede Maandag aan Netwerk24 gesê dat hy niks gehoor het nie. Hy het slegs van die voorval bewus geword toe een van die vroue aan die deur gehamer het wat die wooneenhede skei.
Dit het egter nou bekend geword dat daar glo nog twee mans saam met Van Eynslend in sy wooneenheid was. Die twee mans is blykbaar ook voormalige polisielede.